62018TJ0574_RES
Byla T‑574/18
Agrochem-Maks d.o.o.
prieš
Europos Komisiją
2020 m. gegužės 28 d. Bendrojo Teismo (ketvirtoji kolegija) sprendimas
„Augalų apsaugos produktai – Veiklioji medžiaga oksasulfuronas – Patvirtinimo dėl pateikimo rinkai galiojimo nepratęsimas – Pareiga motyvuoti – Pagrindinių teisių chartijos 41 straipsnio 2 dalies c punktas – Akivaizdi vertinimo klaida – Reglamento (EB) Nr. 1107/2009 6 straipsnio f punktas ir II priedo 2.2 punktas – Atsargumo principas“
Žemės ūkis – Teisės aktų derinimas – Augalų apsaugos produktų pateikimas rinkai – Reglamentas Nr. 1107/2009 – Leidimo galiojimo pratęsimas – Komisijos diskrecija – Teisminė kontrolė – Apimtis
(Europos Parlamento ir Tarybos reglamentas Nr. 1107/2009)
(žr. 61–65, 88 punktus)
Žemės ūkis – Teisės aktų derinimas – Augalų apsaugos produktų pateikimas rinkai – Reglamentas Nr. 1107/2009 – Leidimo galiojimo pratęsimas – Pratęsimo procedūros įgyvendinimas – Komisijos ir Europos maisto saugos tarnybos (EFSA) veiksmų laisvė
(Europos Parlamento ir Tarybos reglamentas Nr. 1107/2009; Komisijos reglamento Nr. 844/2012 13 ir 14 straipsniai)
(žr. 91, 93 punktus)
Žemės ūkis – Teisės aktų derinimas – Augalų apsaugos produktų pateikimas rinkai – Reglamentas Nr. 1107/2009 – Leidimo galiojimo pratęsimas – Paraiška pratęsti patvirtinimo galiojimą, pripažinta priimtina, tačiau joje nustatytos duomenų spragos – Prašymas pateikti papildomos informacijos siekiant iš esmės išnagrinėti dokumentų rinkinį – Priimtinumas
(Europos Parlamento ir Tarybos reglamento Nr. 1107/2009 4 straipsnis, 6 straipsnio f punktas ir II priedo 2.2 punktas; Komisijos reglamento Nr. 844/2012 7, 8 straipsniai, 11 straipsnio 5 dalis ir 13 straipsnio 3 dalis)
(žr. 106, 121 punktus)
Žemės ūkis – Teisės aktų derinimas – Augalų apsaugos produktų pateikimas rinkai – Reglamentas Nr. 1107/2009 – Atsargumo principo taikymas – Teisminė kontrolė – Ribos – Akivaizdi vertinimo klaida
(SESV 9 straipsnis, 168 straipsnio 1 dalis ir 191 straipsnio 2 dalis, Europos Sąjungos pagrindinių teisių chartijos 35 straipsnis)
(žr. 113–116 punktus)
Europos Sąjungos teisė – Principai – Atsargumo principas – Apimtis – Atsargumo principo taikymo gairės – Veikimo ar neveikimo privalumų ir su tuo susijusių išlaidų nagrinėjimo tvarka
(SESV 191 straipsnio 2 dalis; Komisijos komunikato COM(2000)1 final 6.3.4 punktas)
(žr. 118 ir 119 punktus)
Santrauka
2020 m. gegužės 28 d. Sprendimu Agrochem-Maks / Komisija (T‑574/18) Bendrasis Teismas atmetė ieškinį dėl Įgyvendinimo reglamento 2018/1019 (
1
), kuriuo nepratęsiamas veikliosios medžiagos oksasulfurono patvirtinimo galiojimas, panaikinimo.
Ieškovė yra pagal Kroatijos teisę įsteigta įmonė, Kroatijoje prekiaujanti augalų apsaugos produktais, įskaitant oksasulfurono pagrindu pagamintu herbicidu. Oksasulfuronas yra viena iš veikliųjų medžiagų, laikomų patvirtintomis pagal Reglamentą Nr. 1107/2009 (
2
). Šiuo reglamentu nustatyti veikliosios medžiagos patvirtinimo kriterijai ir tokios medžiagos patvirtinimo galiojimo pratęsimo sąlygos, o patvirtinimo galiojimo pratęsimo procedūros įgyvendinimas reglamentuojamas Įgyvendinimo reglamentu Nr. 844/2012 (
3
).
Ieškovė pateikė Italijai, veikiančiai kaip valstybė narė ataskaitos rengėja, paraišką pratęsti veikliosios medžiagos oksasulfurono patvirtinimo galiojimą. Ši valstybė narė iš pradžių nustatė, kad dokumentų rinkiniai dėl patvirtinimo galiojimo pratęsimo buvo pakankamai išsamūs, kad būtų galima atlikti nuodugnų vertinimą ir kad remiantis pateikta informacija linkstama manyti, jog patvirtinimo galiojimo pratęsimas galimas. Vis dėlto po to, kai Europos maisto saugos tarnyba (EFSA) pateikė ieškovei prašymą pateikti papildomos informacijos, Italija pateikė peržiūrėtą vertinimo ataskaitą, joje padarė išvadą, kad dėl daugybės duomenų spragų oksasulfurono patvirtinimo galiojimo pratęsimas negali būti patvirtintas. Kadangi turimos informacijos nepakanka išvadai dėl veikliosios medžiagos atitikimo Reglamente Nr. 1107/2009 numatytiems patvirtinimo kriterijams, Komisija baigė nagrinėjamos medžiagos patvirtinimo galiojimo pratęsimo ataskaitą ir priėmė Įgyvendinimo reglamentą 2018/1019, kuriuo nepratęsiamas oksasulfurono patvirtinimo galiojimas.
Grįsdama ieškinį ieškovė nurodė kelis pagrindus, vienas iš jų grindžiamas tariamu Reglamento Nr. 1107/2009 nuostatų, pagal kurias patvirtinant veikliąją medžiagą arba pratęsiant jos patvirtinimo galiojimą gali reikėti pateikti papildomos patvirtinamosios informacijos, pažeidimu. Nurodydama šį pagrindą ieškovė visų pirma teigė, kad, kalbant apie veikliosios medžiagos patvirtinimą arba jos patvirtinimo galiojimo pratęsimą, valstybė narė ataskaitos rengėja galutinai patikrina dokumentų rinkinio išsamumą paraiškos priimtinumo etape. Taigi, jos teigimu, EFSA nebegalėjo ginčyti ieškovės pateiktos informacijos išsamumo, nes Italija pripažino paraišką pratęsti patvirtinimo galiojimą priimtina.
Bendrasis Teismas padarė išvadą, jog tai, kad dokumentų rinkinyje formaliai yra visi elementai, kurių pagal Įgyvendinimo reglamentą Nr. 844/2012 reikalaujama, kad paraiška būtų laikoma priimtina, nereiškia, kad moksliškai minėtų elementų kokybė yra įvertinta, nes tokiai kokybei įvertinti gali prireikti išsamaus tyrimo, o valstybė narė ataskaitos rengėja ir EFSA gali skirtingai ją vertinti, kiek tai susiję su tuo, ar tų elementų pakanka, kad būtų patenkinta paraiška pratęsti patvirtinimo galiojimą. Įgyvendinimo reglamente Nr. 844/2012 nurodytų dokumentų pateikimas, kad būtų parengtas vadinamasis „papildomas“ dokumentų rinkinys, yra paraiškos priimtinumo sąlyga, kurią įvykdžius galima pradėti dokumentų rinkinio vertinimą iš esmės. Taigi tai, jog paraiška formaliai pripažįstama priimtina, nereiškia, kad valstybė narė ar EFSA negali vėliau, kaip nagrinėjamu atveju, prašyti papildomos informacijos ir, jeigu tinkama, nuspręsti patvirtinimo galiojimo nepratęsti.
Taigi Bendrasis Teismas nusprendė, kad šis ieškovės argumentas yra nepagrįstas. Atmetęs ir kitus ieškovės argumentus, nurodytus pateikiant šį pagrindą, bei kitus ieškinio pagrindus, Bendrasis Teismas atmetė visą ieškinį.
(
1
)	2018 m. liepos 18 d. Komisijos įgyvendinimo reglamentas (ES) 2018/1019, kuriuo, remiantis Europos Parlamento ir Tarybos reglamentu (EB) Nr. 1107/2009 dėl augalų apsaugos produktų pateikimo į rinką, nepratęsiamas veikliosios medžiagos oksasulfurono patvirtinimo galiojimas ir iš dalies keičiamas Komisijos įgyvendinimo reglamentas (ES) Nr. 540/2011 (OL L 183, 2018, p. 14).
(
2
)	2009 m. spalio 21 d. Europos Parlamento ir Tarybos reglamentas (EB) Nr. 1107/2009 dėl augalų apsaugos produktų pateikimo į rinką ir panaikinantis Tarybos direktyvas 79/117/EEB ir 91/414/EEB (OL L 309, 2009, p. 1).
(
3
)	2012 m. rugsėjo 18 d. Komisijos įgyvendinimo reglamentas Nr. 844/2012, kuriuo nustatomos veikliųjų medžiagų patvirtinimo pratęsimo procedūros įgyvendinimo nuostatos, kaip numatyta reglamente (EB) Nr. 1107/2009 (OL L 252, 2012, p. 26).